Cesarhanmun/geonobi-data huggingface dataset:
地名: 咸興 (咸鏡道, 首府/府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○義禁府據江原、咸吉道敬差官鄭垠啓本啓: "逆賊李施愛等緣坐處絞者十六人, 永屬官奴婢者一百五十五人, 安置者八十八人, 待年永屬官奴婢者三十五人, 待年安置者二十八人, 疾病、老幼免緣坐者三十人, 逃亡者八十六人。 請處絞者, 遣本府郞官行刑; 定役ㆍ安置者、待年者, 差守令押送。" 上曰: "此人等, 皆脅從於施愛者之父子。 其被罪者旣是脅從, 又何緣坐? 且今歲月已久, 而咸鏡道防戍最緊, 當活此輩, 永屬邑奴, 使之戍禦, 以固邊鄙如何?" 蓬原君
              鄭昌孫、高靈君
              申叔舟、領議政韓明澮、綾城君
              具致寬、寧城君
              崔恒、左議政洪允成、昌寧君
              曺錫文、上洛君
              金礩、右議政尹子雲等議: "請依所啓。" 且啓曰: "世祖其時, 欲屠咸興、吉州、北靑等城, 而康純等誅施愛卽罷兵, 世祖聞而悔之。 此輩當正其罪。" 上曰: "當其時則可矣, 今不必追論。 且世祖欲親征屠城, 非本意也。 昔劉裕屠城, 然何必盡殺之? 今若殺此輩, 則予慮本道人心驚動, 或生他變。 其更議之。" 昌孫等對曰: "施愛至稱兵反逆, 罪惡滔天, 請據法定罪, 不宜寬貸。" 上曰: "活之無乃可乎?" 昌孫等對曰: "然則當永屬下三道邑奴。" 上曰: "自施愛亂後, 本道軍民減額, 此輩永屬本道, 以固防禦何如?" 昌孫等對曰: "雖經兵亂, 人民不少。 雖移他道, 本道防戍, 不至疎虞, 須使人人, 知亂賊之無所逃罪。" 上從之, 處絞者皆減死, 永屬下三道極邊邑奴。
地名: 咸興 (咸鏡道, 首府/府)
年: 1473.0

○敎旨: "贈崇祿大夫議政府左贊成兼吏曹判書行嘉善大夫咸吉道觀察使兼咸興府尹申㴐。 歲丁亥, 永安一道, 爲逆虜李施愛所詿誤, 胥動訛言, 民不安靜, 我世祖大王, 謂卿足以鎭撫, 任卿監司。 卿受命, 不憚馳赴咸興, 則施愛已擧兵以反, 盡殺洪原以北大小將帥。 卿(奪)
                〔奮〕
              發忠義, 徵兵部分, 固守其城, 以捍賊兵, 施愛使本府之人, 攻殺之。 變生倉卒, 卿不畏刦, 罵不絶口, 射賊數人, 矢盡力窮, 遂死於賊。 雖不能終致賊平, 然賴卿備禦, 賊鋒摧沮, 功其少哉? 特追賜奴婢四口、田四十結以旌之, 可傳永世。"
地名: 咸興 (咸鏡道, 首府/府)
年: 1474.0

○乙亥/義禁府據永安道觀察使啓本啓: "咸興人嚴興孫黨逆賊李施愛, 潛伏龍林峴, 哨探入征官軍罪, 律該凌遲處死, 父子絞, 妻女給付功臣家爲婢, 財産竝入官。 正兵朴登山ㆍ金兢、良人全小知ㆍ高順京容匿興孫罪, 依傳旨, 以奸黨論, 與興孫同罪。" 從之, 命興孫等父子皆減死。
地名: 咸興 (咸鏡道, 首府/府)
年: 1475.0

○諭永安道觀察使金瓘曰: "咸興內需司屬鷹師、漁夫, 凡三百戶, 戶各三丁爲率, 其子壻兄弟同居者外, 踈族及挾戶人丁, 竝令充軍。 一禁投屬之法, 已於正統七年九月二十日下旨, 而邇來慢於奉行, 道內諸邑居內需司富强奴及鷹師漁夫等, 非徒掩匿戶別子弟, 其他良民亦多隱蔽, 其弊不貲。 卿擇差剛明守令, 依前立法, 詳悉檢括, 竝充軍役, 具數以啓。"
地名: 咸興 (咸鏡道, 首府/府)
年: 1476.0

○刑曹三覆啓: "咸興囚良人林上佐歐殺良人末同强盜罪, 律該斬不待時。 依受敎, 妻子永屬所在官奴婢。" 從之。
地名: 咸興 (咸鏡道, 首府/府)
年: 1481.0

○丙午/御經筵。 講訖, 大司憲李封、正言尹碩輔等啓曰: "魚世謙在劾, 陞職未便。" 上曰: "若有情, 則雖爲判書, 何難罪之。" 仍問左右。 領事尹壕對曰: "以法言之, 臺諫之言是矣。 但此非下之注擬, 乃上之特恩也。" 封等反覆啓請, 不聽。 尹壕又啓曰: "平安道營奴婢五百餘名, 不屬于平壤府, 未知供何役也。 臣意以謂 ‘平壤府乃中朝及我國使价往來之路, 至爲疲敝。’ 請革營奴婢, 移屬平壤府役使。 且永安道監司本營, 昔在咸興, 今移永興。 咸興居奴婢, 就役永興, 夏雨冬雪, 往來甚苦。 以附近諸司奴婢役使, 而咸興奴婢, 則收貢何如?" 上曰: "議于領敦
                〔寧〕
              以上。" 壕又啓曰: "濟州居人, 皆役本邑久矣, 今本邑補充隊, 番上于京, 非便。 今後勿令番上何如?" 上曰: "令該司磨鍊。"

○鄭昌孫、沈澮、尹士昕、洪應、盧思愼、李克培議: "永安道觀察使營奴婢居咸興者, 來往永興立役, 誠爲有弊, 以永興居諸司奴婢, 相換役使之論, 似乎有理。 然道路往來之難易, 兩處奴婢之情願, 遙度爲難。 令其道觀察使, 便否磨鍊, 啓聞後, 更議何如?" 許琮、李坡、李德良議: "永興府觀察使留營也, 公隷所供之役, 倍於他郡, 而本府殘弊, 人吏數少, 勢不能堪。 故不得已幷役舊營, 咸興之人, 若以永興府, 永爲觀察使留營, 則勢不得不爾也。 然臣等之意, 妄謂我國雄藩巨鎭, 獨平安之平壤, 永安之咸興耳。 去丁亥李施愛逆亂, 咸興之人, 承其指嗾, 殺其觀察使守令, 幷及奉使官吏, 其爲悖逆極矣, 故降其官號, 仍移鎭永興, 此誠懲惡之大義。 然咸興在咸關嶺之下要害之地, 人物繁庶, (誠)
                〔城〕
              郭完固, 實爲東北之巨鎭。 不可以一逆賊之故, 久廢險固之地也。 今還營于此, 以爲巨鎭, 則公隷往來之弊自無矣。" 韓繼禧、姜希孟、魚有沼、李克增、韓致禮、金永濡、卞宗仁、李瓊仝、李陸議: "咸興人往來供役, 雖若有弊, 然歲月寢深, 或相雇役, 或漸遷居, 自當從便就役, 且有番休, 仍舊何如?" 成俶、朴安性議: "初以咸興爲監司本營者, 計程途遠邇而設也。 自丁亥年李施愛之變, 降號爲郡, 而移營永興, 北道人民, 公文私訴, 往來遼隔, 其弊不貲。 若更以咸興爲監司本營, 則凡事皆便, 其奴婢亦不必更改。" 從昌孫等議。
地名: 咸興 (咸鏡道, 首府/府)
年: 1482.0

○刑曹三覆啓: "咸興囚內需司奴莫三, 與妻三寸姪金同相鬪, 以所佩刀刺金同左脅殺害罪, 律該斬待時, 文義囚沃川官奴金龍, 與物故朴進、春山、李今强盜罪, 律該斬不待時, 妻子依《大典續錄》, 永屬所居官奴婢。" 從之。

○刑曹三覆啓: "咸興囚內需司奴莫三, 手劍殺私奴金同罪, 律該斬待時。" 從之。
地名: 咸興 (咸鏡道, 首府/府)
年: 1486.0

○義盈庫令尹坡等五人輪對。 坡啓曰: "咸興乃國家豐沛之鄕, 祖宗陵寢所在。 曩因施愛之變, 降號爲郡, 有同列邑。 且觀察使營奴婢女妓等, 皆居咸興, 而役于永興, 贏糧往來, 其弊不貲。 請升號還營。" 命議于政府。 鄭昌孫、尹弼商議: "丁亥之變, 咸興人民擅殺監司、守令, 應逆賊李施愛, 以此降號爲郡, 今纔二十年。 若復升號, 懲惡不嚴, 不宜輕議。" 金謙光議: "咸興人民雖倘惡於施愛, 乃祖宗陵寢所在, 且城郭堅固, 道路均適, 世祖亦不降號。 請復觀察使營, 以除營奴婢往來之弊。" 從昌孫等議。
地名: 咸興 (咸鏡道, 首府/府)
年: 1489.0

○吏曹據永安道觀察使李封啓本啓: "永興府本我聖祖龍興之地, 而去丁亥年李施愛之亂, 品官等獨能救活邑宰, 忠義可賞, 故陞爲界首官。 然而地不加廣, 民不加衆, 事多不贍。 高原郡雖曰懿惠王后外鄕, 而永興本是桓祖大王御鄕, 則以王后之鄕, 隷大王御鄕, 於事體亦宜。 且定平府當丁亥之亂, 擧邑叛逆, 削地可也; 反以前日咸興割入四社之地, 與預原縣竝還定平, 大無懲惡之意。 臣等請以高原與預原竝屬永興。" 命議于領敦寧以上、政府、六曹、漢城府。 沈澮、尹弼商議: "依所啓施行。" 洪應、許琮、孫舜孝、金
              宗直、權健、權侹、金世勣、元仲秬、宋鐵山、尹慜議: "咸興、定平俱是逆賊之鄕, 咸興則降爲郡而所屬諸社, 皆歸諸本邑; 定平則非徒不降, 反以預原之地屬焉, 果如議者之說。 今割預原屬於永興, 則永興大於諸邑, 而賞罰之道得矣, 此則可行也。 若高原則懿惠王后之鄕也, 今曰合永興御鄕爲無妨, 是大不然。 以他道觀之, 王后之鄕, 莫不高其官號, 縣則陞郡, 郡則陞府, 以次而上, 尊其所生之鄕也。 今反隷於永興, 則非先王尊崇之意, 而於例不通也。 且前此言之者, 亦以謂高原殘小, 迫於永興, 勢不得不幷合, 而至今未施行者, 爲此也。 此則恐未可行也。" 李克培議: "州府郡縣沿革之際, 非徒衙前奴婢遷徙之弊, 大抵諸邑地理區域自分, 輕易革置, 固爲不可。 丁亥之亂降號, 不過咸興、吉州, 而定平不與。 民心已定數十年之後, 更稱逆黨, 預原一縣割屬他邑, 以搖民心, 似爲失體。 且高原縣移設處曾已審定, 今以官舍未卽經營, 一朝革罷, 又失民情, 亦爲未便。 永興雖曰龍興之地, 以見在土地維持至今, 不必增廣。 臣以謂仍舊爲便。" 盧思愼議: "咸興以殺觀察使故降爲郡, 吉州, 李施愛所居興亂之地, 故降爲縣。 若以殺守令, 則永安一道郡縣, 皆當廢革矣。 其時國議已定, 今不可追論。 且列郡疆域已定, 不可以小小之事而輕爲廢革。" 李鐵堅、韓致禮、鄭文炯、李崇元、李瓊仝、柳洵、李枰議: "諸邑經界分定已久, 沿革之際, 民或受弊。 以邑人不緊陳訴, 輒從其欲, 輕易沿革, 有妨大體。 且以定平爲有罪, 則咸興以北諸郡皆然。 其時不行削地之罰, 而今在數十年之後, 追論削地, 更搖人心, 尤妨大體。 仍舊何如?" 從洪應等議。

○拿石崇、貴同至。 上御崇文堂問之, 石崇、貴同曰: "奴曾到永興居私奴玉同家, 玉同語奴云: ‘自去春諸邑守令, 托修軍籍, 日日奔馳, 不知何以如此紛擾。 去五月間, 觀察使以軍籍磨勘到咸興, 諸邑守令俱會, 又遣人求見南道節度使。 往者李施愛時, 守令奔走煩擾, 俄而作亂, 今亦如是。’ 我輩惶恐, 不知死所。 今已安靜矣。" 命召領敦寧以上議之。 諭永安道觀察使李封曰: "大抵浮言, 固所難信。 近有本道人斥卿爲之言者非一二, 予於卿何疑? 但慮卿聞此, 必不自安。 卿來則可悉卿意, 浮言亦自息矣。 肆遞卿職, 卿其勿嫌, 且勿外露。"

○喪人鄭珍詣闕欲告變, 上御宣政殿, 召珍問之。 珍啓曰: "兎山居奴戒同來語臣云: ‘永安道
              咸興地面靈驗山, 去二月震動, 居民相與語曰: 「丁亥年二月此山震動, 今年又震。」 道內諸邑方造鐵蒺藜, 江原道諸邑多造布帒, 又點閱烟戶軍, 人民喧囂矣。’" 俄而都事李孟文自鐵原拿奴衆伊至。 上御崇文堂, 領議政尹弼商、都承旨韓健入侍。 衆伊曰: "隣人金孝友語奴云: ‘鐵原以監司之令, 改旗鼓、作長片箭、造防牌, 永安道亦斂鐵物, 多造蒺藜, 有如皇甫仁之事, 殆將復起。 汝可達于汝立, 庶幾轉啓于上。’" 上謂弼商曰: "永安道自前人心不靖,易以動搖, 今此事亦是無識小民, 胥動浮言所致。 然以諸人之言觀之, 必是觀察使不能鎭服下情, 如脩軍器、治道路、軍籍等事, 急迫責辦, 騷擾人心, 致有是事耳。" 弼商對曰: "封爲人雖有文學, 其性直而躁, 常時處事多失中。 世祖每以此語之。 且永安道人心愚戇, 易惑難曉, 如李施愛之事可見。 今此浮言, 亦由撫御失宜, 動搖人心之所致。 封若來, 則可知其實矣。"

○命領議政尹弼商、都承旨韓健、同副承旨李宗顥詣當直廳, 鞫永安道浮言人。 咸興居私奴玉同云: "去四五月間, 觀察使、節度使到咸興諸邑, 守令俱會, 磨勘軍籍, 甚紛擾。 我以此言於石崇耳。 至引李施愛時事, 則無是也。"
地名: 咸興 (咸鏡道, 首府/府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 咸興 (咸鏡道, 首府/府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。
地名: 咸興 (咸鏡道, 首府/府)
年: 1502.0

○鄭眉壽啓: "臣爲咸鏡道監司時, 高荊山以築城事, 往本道。 其築城處 當抄入民戶, 故以德源府使崔淑卿、定平府使南孝元爲差使員, 召致本營面囑耳。 且臣率婢十八、奴三, 然非獨臣犯法, 前例, 宰相率家眷, 遠出關外, 勢不得不爾。 左右政丞皆經兩界監司, 下問則可知。 咸興疲弊事, 臣之未赴任也, 河沃爲判官, 解由尙未得出, 今則金秀英爲判官, 穀米雜物頗至豐裕。 其時韓亨允、高荊山皆承命往還, 若下問則兩邑守令到營之由, 咸興疲弊之故, 必不爲臣諱之。 然臺諫所論, 在人物賢否, 臣固庸陋, 宜受臺駁, 請改臣加資。" 傳曰: "明當報之。"
地名: 咸興 (咸鏡道, 首府/府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 咸興 (咸鏡道, 首府/府)
年: 1511.0

○庚戌/御朝講。 持平安處誠啓曰: "高荊山使百姓愁怨, 甚於古之搉鹽鐵之事。 雖桑弘羊、孔僅、宇文融之輩, 蔑以過矣。" 與正言崔重演, 同辭啓荊山、黃衡、尙宮族親及乳母新奴婢等事。 領事成希顔曰: "乳母新奴婢事, 皆云人多冤抑, 更議處之何如? 高荊山所爲細碎, 臣以謂性本勤儉所致。 前日李克均、成俊、李季仝等, 往咸鏡道設堡開道之時, 臣爲從事官, 行掌務之任。 時欲遣從事官, 觀其形勢, 而難其人, 問臣, 臣對以尹璋。 克均、成俊等, 性不喜飮, 以爲此人嗜酒, 不可任大事, 可擧他人。 臣又擧高荊山, 兩相問, ‘何以知其可也?’ 臣答曰: ‘其性勤儉質實, 此可取也。’ 問, ‘所謂勤儉者何事?’ 臣答曰: ‘荊山前爲內贍僉正時, 釀酒多至十餘石。 掌釀者偸食, 多和水, 以酒味不佳, 故政院請罪。 荊山知此弊, 親見以釀。 時方隆(署)
                〔暑〕
              , 荊山憾前日之得譴, 坐于井頭, 監洗米訖, 又坐于廚, 親見蒸之, 待冷和麴, 入甕而後, 連三日直宿。 以此人不得盜, 而酒味香烈。 此雖小事, 其勤儉可知。’ 成俊等云: ‘能爲人不能爲之事, 果爲不易。’ 遂請陞加, 爲從事官以遣之。 荊山至北道, 審地形開道之時, 或步行一息程。 其道人民及所同往者見之, 皆以爲難, 而成俊、李克均等, 亦皆許之。 此皆非外飾, 而畏人毁譽者所爲也。 今此貿穀事, 亦非强作邀爵位而然也。 荊山後爲司僕正, 寺中養馬豆菽甚多, 而率被盜竊, 馬未充肥。 荊山知此弊, 親自飼馬, 馬極飽腹後, 以繩較馬腹圍大小, 而繩之兩端, 着標藏之篋中, 有時抽栍較之, 若減圍, 則必杖飼馬者。 以故不數月, 而馬皆肥健, 此皆本性勤儉故也。 其後除咸鏡道兵使, 遞來未幾, 又授監司。 朝廷皆言甚當, 而以纔來旋去, 難之。 臣時爲吏曹判書, 聞北道之人, 不能聊生, 特啓請差遣, 赴任之後, 事多有功。 且貿穀事, 亦以六鎭軍馬俱困, 穀數甚少, 雖軍官從事之徒, 不能饋餉, 故設此計也。 臣問於辛允武, 允武曰: ‘營重記付物一邑, 有大口魚一百尾, 則荊山減半, 但取五十尾, 一介直粟五升, 則荊山減捧三四升。’ 必謂此也, 然非敢聚斂, 乃爲國家補軍資耳。 今若論以一時錯誤之事則可矣, 若以爲終身之咎, 則後無勸勵之人。" 安處誠又啓曰: "古之搉鹽鐵酒茶者, 亦非爲身也, 皆爲國也, 厥終或有亡其國者。 今荊山初啓聚斂之事, 其漸不可不預防。 且荊山之事, 又有乖戾者。 聞北道監司、節度使、守令等, 當論賞軍士, 接待野人之時, 以營儲魚物分給。 若以魚物貿穀, 則其於論賞接待之時, 當用何物耶? 是釣名明矣。 且聞荊山買牛馬鼎釜, 以與入居者, 此則猶或可矣, 以魚物貿穀, 錄于會計, 似乎謀利, 甚不可。" 希顔曰: "荊山買牛馬釜鼎, 給入居人之事, 臣亦聞之。 荊山於營中一應公事, 書寫紙地, 分定各官, 收分入樻, 量入爲出, 使典守者, 不得偸半張紙。 多剩餘紙, 一卷直米二斗, 則減貿一斗, 以此給付衙前及營人, 買牛九十餘, 又貿鼎釜, 以與入居人。 且咸鏡道入歸之途, 皆由咸興府前路, 荊山坐於道途邊一室, 若見入居人, 必食以酒肉, 且慰以安土之意曰: ‘何莫非王土? 可安居於此。’ 其所與之物, 則乃公辦, 不與於其身。 但入歸者非一, 而能晨起夜寐, 必親見慰勞之, 非誠心本然者, 所不能也。 此則可嘉。" 處誠曰: "以魚物貿穀, 皆是虛張誑誣, 以要譽耳。" 希顔曰: "待人何至如此? 若以此爲要譽, 則後之爲國事者, 亦不得安心矣。 且黃衡之事, 臺諫所啓然矣。 臣亦聞其事, 多有不可者。 請上遣使, 審其事情, 然後處之何如? 慶尙左右道之事, 大槪各異, 軍政不相似。 柳聃年之事, 異於黃衡之所爲, 軍士見其不相似, 皆有怨言, 此號令不齊所致也。 臣意以爲, 擇有名望秩高大臣, 授監司之任, 使兩道節度使, 統屬於監司。 若有邊警, 單騎馳赴, 親受方略, 使節度使, 不得自專驕橫何如? 且監司若得其人, 不計年限, 久留措置, 亦何如? 若然則依西北道例, 兼府尹之任亦可, 惟在上裁。" 上曰: "監司治民, 節度使防禦, 其所任不同。 當擇賢將以用之, 不可使兵使, 聽監司節度也。"
地名: 咸興 (咸鏡道, 首府/府)
年: 1512.0

○領議政金壽童、右議政成希顔、贊成金應箕、參贊辛允武ㆍ洪景舟、六曹判書及府院君等, 同議啓曰: "觀倭供招, 皆爲釣魚而來, 雖無犯邊情狀。 然浦倭與島倭, 相應叛亂, 爲禍甚慘。 此倭亦是從亂之徒, 罪不可赦。 但加德島, 本我國牧場, 而賊路要衝, 不可使倭奴, 任情漁釣。 不加之罪, 則非徒將士解體, 邊民之被倭禍者, 亦皆失望, 竝置於刑甚當。" 又啓曰: "臣等觀永興人上言, 欲移觀察使營于永興。 然永興非本營, 以李施受之亂, 起於咸興, 移營於此。 今上言者, 以太祖眞殿, 在永興爲重。 然以四王陵寢, 亦在咸興, 且永興土地甚狹, 而無城郭, 咸興土地廣大, 城郭亦完, 眞設營之地。 因舊勿移爲當。" 又啓曰: "嫡妾之分, 不可紊。 寧川正在一家, 雖以爲嫡, 然聘則爲妻, 奔則爲妾, 國家不可又從而稱嫡。 寧川之子鑄, 不計法前後, 降等爲當。" 又啓曰: "李蓀所啓正兵代立之弊, 騎卜馬留軍營等事皆當。 軍營置於闕門近地者, 以便侍衛也, 自經廢朝, 此法廢矣。 且軍士代立見露者, 還徵本價, 決杖一百, 素有定法, 騎卜馬不具者, 亦有罪矣。 兵曹非不知, 而不爲檢擧, 頻數摘奸, 則軍士疲弊, 故不能擧行也。 此意當預諭軍士, 令兵曹申明爲當。" 希顔別啓曰: "軍士當須點檢。 然軍律雖小, 皆杖罪。 當番軍, 率多不整, 勢未得盡杖, 或收贖, 兵曹、都摠府贖貨, 至五十餘同。 近來欲設此法而未能者, 經廢朝以來, 軍未蘇息故也。"

○御晝講, 臺諫啓吳堡等事。 憲府又啓曰: "臣等聞內需司祈恩時, 以牧場馬三十五匹, 奉持儀物, 祈恩後皆不還放, 或私相放賣, 仍致牧馬耗損, 前年趙昆玉爲點馬, 欲除其弊, 以報監司, 監司啓聞, 而國家令該曹區處。 兵曹以咸鏡道內內需司奴二百餘戶, 各出馬匹, 奉持儀物, 咸興牧場馬勿許事啓請, 依允。 近者本宮別差, 復以祈恩時, 咸興牧場馬儀物奉持事啓請, 而不報該曹, 直呈政院, 色承旨亦不詳察入啓, 不當。 且祈恩邀福於神, 邪媚之事也。 其所謂儀物, 如靑、紅蓋、紅涼繖、左右標旗、錚、鼓之類, 與人主行幸之儀章等, 其觀聽駭愕莫甚。 且北方防禦事緊, 馬政爲先, 請痛革祈恩之弊, 馬政事, 一從兵曹前所啓請。 內需司官員, 憲府時方推問矣, 請拿來痛治。" 傳曰: "祈恩事, 考其前例, 太祖朝爲祈恩, 放馬於咸興牧場, 成宗朝再放馬, 今必蕃息矣。 馬之瘦困, 當責牧子也。 儀物事, 予未敢知也。 祈恩自開國以來爲之, 今不可是非也。 別差亦受任以去, 不可拿來也。 餘皆不允。"

○癸亥/兵曹判書辛允武, 以咸鏡南北道軍額, 具錄以啓曰: "本道軍民單弱, 大槪如此, 城底野人, 厥數倍甚。 莾哈等連結彼人, 出沒南北道寇掠, 以至六月圍城。 其心非止於小寇, 蓋欲侵困我軍民, 以謀大擧也。 令南道節度使, 還其衙眷于京, 常在甲山、惠山行營可也。 衙眷皆在本營, 故節度使在行營之日少, 在本營之日多, 當賊變甚急之時, 何能及禦也? 觀察使率衙眷在咸興, 六鎭申報, 動經旬月, (裏)
                〔裹〕
              糧往來之際, 民甚病之。 亦令勿帶衙眷, 常留北靑兵營, 則凡邊報等事, 可以易達於朝廷, 驛路亦不騷擾矣。 雖欲多入別助防軍士, 兵糧乏竭, 臣晝思夜度, 莫知措置之宜, 計留防軍馬幾許, 一月糧料幾許, 則南道運于吉城, 北道則運于鏡城, 使附近列鎭, 次次相輸, 使軍官以其奴駄受, 事亦甚便。 賊變寢息間, 請量減生物進上。 以臣愚計, 莫知方略, 請採群議施行。 賊變日甚, 不可少緩, 故敢啓。" 傳曰: "今言北道措置諸事甚當。 其於明日, 收議大臣。"

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。
地名: 咸興 (咸鏡道, 首府/府)
年: 1518.0

○乙丑/受常參, 聽啓覆。 漆原囚尹甫太打殺驛子孟孫事, 絞待時, 三覆。 依允。 咸興囚校奴孟同打殺梁恭事, 絞待時, 三覆。 減死。
地名: 咸興 (咸鏡道, 首府/府)
年: 1524.0

○己亥/。 南袞、李惟淸、權鈞
              
                【三公。】
              
              高荊山、安潤德、柳潤年、韓亨允
              
                【備邊司。】
              
              李荇、洪淑
              
                【贊成。】
              
              李沆
              
                【參贊。】
              
              金錫哲、沈順徑、李之芳、李思鈞
              
                【備邊司。】
              等啓曰: "平安道癘疫事, 臣見朝報, 甚爲驚愕, 不得思其止熄之道耳。 文宗朝親製祭文致祭後, 病果寢熄, 然與此不同。 黃海道
              棘城, 紅巾之賊車多敗亡。 以此, 黃州、鳳山等處, 人多病死, 而文宗親製祭文致祭矣。 今者, 平安道之病, 則非因軍卒之覆亡, 而癘疫熾盛, 徧染各邑, 臣等未知設祭之爲宜也。 癘疫之氣, 至冬當息, 而今亦尙熾, 實爲災變也。 別製祭文, 遣朝官, 設厲祭于中央似宜。 且設祭, 近於禳災。 凡事, 須合於正理然後, 可以示諸民也。 若厲祭則著在祀典, 行之當矣。 一方百姓死, 亡至此, 朝廷雖已修省, 會禮宴亦停之, 以示修懼之意何如? 科擧事, 甚爲重大。 若少有猥濫, 則必罷榜例也。 然黃海道監試, 則雖不同日試取, 他道儒生, 必不及再赴, 故於前日下問時, 臣等以不當改試啓之耳。 庶孽入試, 乃入門時不詳察, 而然也, 非場中猥濫事也。 罷榜, 重大, 今不可改試也。 入居人緩期事, 果於平安道人方死亡, 今以他道之民, 促令入居, 似未便。 然國令已定, 若復開諭緩期, 則似不可也。 平安道癘疫, 若無寢息之勢, 待秋成移入, 若稍歇則待春和入送可也。 今聞, 全羅道入居人, 時方抄發云。 若待其畢抄, 則必至於春時, 至此然後入居事, 令該曹斟酌爲之何如? 善山女樂設立事, 臣等未之詳聞。 若無該曹公事, 而擅便設立, 則當問于本道監司矣。 且平安道監司啓本云: ‘義州築城時, 逃亡軍許接者, 爲半入居, 而其半, 則時未盡入, 若盡抄入則似爲騷擾, 其未入送者, 請令納粟贖罪, 以補軍資何如’ 云。 臣等意以爲, 一般之罪, 其半旣入居, 則收贖補軍, 雖有益於國用, 於事體未便。 請一樣入送何如? 且咸鏡南道兵使崔漢洪啓本言: ‘請於積生驛, 設行營, 防戊’ 云。 知邊事者, 則皆云。 ‘此處地勢宜當。’ 臣等意則以爲, 若設大鎭, 則營奴婢出處無由, 恐未能爲也。 別害地設邑事, 臣等亦以爲, 咸鏡道人物數少, 衙前、官奴婢出處無由, 不可設邑也。 但自閭延、茂昌, 經此地至咸興, 路甚便近。 幸於閭延等處, 有賊變, 則別害之地, 甚孤單。 或以土兵守護, 或令入居, 而城子加築守護事, 令該司爲公事何如?" 傳曰: "祖宗朝遣朝官設祭事, 予亦耳聞而已, 果如大臣所啓, 而與黃海道設祭事, 不同矣, 然依所啓, 於中央之地, 設祭可也。 且今者, 凡宴皆廢。 但正朝會禮宴, 近久不行, 故欲行之, 然上下之禮, 平安然後, 可以會宴也。 今癘疫熾酷, 則會禮宴停之可也。 入居事, 弘文館意以爲, 開春後當入送, 故疏意如此。 然予亦以爲, 病熾之地, 不可驅民入送, 故待其病歇而後, 入送事, 前已傳之矣。 大凡癘疫, 春夏則熾盛, 秋冬則必寢息也, 而今尙熾盛, 其於來春, 待全羅道入居人(必)
                〔畢〕
              抄, 斟酌入送事, 令該曹爲公事可也。 罷榜重事也。 出榜後, 卽罷則猶可也, 出榜已久, 隨所聞請罷, 不可也。 善山女樂擅復事, 其依所啓, 令該曹問于監司。 平安道監司及咸鏡南道兵使馳啓事, 其依大臣所啓, 爲之。"
地名: 咸興 (咸鏡道, 首府/府)
年: 1544.0

○義禁府堂上啓曰: "以豐加伊捕繫事, 就淳原尉家, 則寂若無人。 有頃有一治喪老宦出言: ‘豐加伊今不在此處。’ 仍出一男奴以與曰: ‘豐加伊去處, 此奴知之。’ 卽問之, 則曰: ‘豐加伊初謫去咸興時, 奴實率行, 出崇仁門外, 尉令奴宋同等, 潛挾而出, 遂以他婢, 換送咸興, 交付而還。 今聞潛置於順天大宅, 托以覲親, 尋常往來。’ 云。" 傳曰: "知道。 其奴仍囚可也。 淳原尉今已囚矣, 問其豐加伊所在之處。 潛置于順天, 亦不無其理。 然待趙義貞自言後, 往捕當矣。"

○義禁府以前淳原尉
              趙義貞推案
                【義貞供稱: "臣非敢以豐加伊隱然作妾。 翁主去己亥年間, 與臣言曰: ‘自古年少駙馬, 多以無賴, 作妾致亂, 甚非美事, 婢豐加伊, 可以作妾。’ 臣雖因翁主言作妾, 尋常使喚, 與他餘婢子, 靡有小異。 且翁主自許爲妾, 少無妬忌, 常懷感悚, 情意彌篤。 至於 ‘昵愛豐加伊, 待如翁主, 使家道紊亂’, 豈容有此? 豐加伊自壬寅年, 受罪歸咸興, 聞其中道逃命, 往依淳昌農幕而已, 豈敢潛置于家? 至如 ‘翁主之病危急然後啓達’ 之事, 天地間萬無此理。 翁主産後, 氣候平安, 食飮如常, 至十九日喘急嘔吐, 一邊啓達, 一邊招宗親府藥房, 與醫女山非等, 當藥百般救療, 未幾氣絶。 此間眞僞, 證左俱在。 臣前五月罷職以來, 日益惶恐, 老母遠在順天, 至今不敢歸覲。 固無猶甘其心, 不從傳敎之事。" 云。】
              入啓。 自內作判付, 傳旨以傳曰: "淳原尉姑勿刑訊, 以此意問之: 若果與翁主情義彌篤, 則翁主保母及幹婢, 何以盡黜? 且翁主臨産之後, 欲見外祖母, 而嚴禁不招。 翁主病危急後, 始私招醫女等, 詐爲先救之狀, 及旣氣絶, 不得掩覆, 啓以危急, 命遣醫員與醫女, 路聞已死。 且內敎初欲預送醫女, 而一不上答, 以待候之狀, 誣飾供招。 豐加伊初黜咸興時, 潛以他婢換送, 更黜之後, 亦不畏上命, 潛復率來, 咸興別差, 移牒內需司, 閱其眞僞。 前者又僞造承傳內官書簡, 令所交大殿別監金潤昌, 送於宗親
                【玉溪守。】
              家, 詐稱傳敎, 取彩鴨以來。 及其現露, 招金潤昌閱實, 至爲無狀, 命召至前, 以書敎戒, 則見敎戒之書, 勃然作色, 揮置退去。 罪狀旣著, 而予包容不治久矣, 而以非不從傳敎, 巧飾供招。 更以此意, 問之可也。" 仍傳曰: "義貞不道之事, 固多矣。 然傳旨推考之事, 王言傳播於四方, 故前傳旨瑣小之事, 不曾推之, 而大槪言之。 多行非道之語, 他人必不知爲何事, 故欲觀其所答, 判付推之。"

○丙午/傳于政院曰: "昨觀箚子, 大槪答之矣。 外間不得詳知此事之實, 故以爲予乘一時之怒而致然也。 義貞家禍, 非一朝一夕也。 翁主自解姙之後, 食飮氣候如常, 及其不淑之日, 飮羹而小便, 仍仆不起, 不省人事。 因此遂至不救, 靑色遍體, 似爲荒唐, 故予不勝驚駭, 於傳旨草, 有事狀荒唐之語。 更思之, 當卽檢驗, 以起大獄, 非徒不詳之甚, 他無顯發之事, 而遽以此推之, 於人聽尤駭, 故只推其已著之狀也。 且豐加雖曰在遠, 其娚豐石在於義貞之家云。 義貞之奴則曰, 送于順天, 義貞則逃往淳昌云。 禁府初欲以義貞之言, 往捕于淳昌, 予固不信, 以爲謊辭也, 果不獲於淳昌矣。 予嘗疑此一家, 畢竟必有大變, 故前者黜此婢妾於外
                【咸興。】
              者, 欲其鎭靜一家, 而義貞或以他婢換送, 或潛招以來, 往來靡常, 近日亦安知其在於義貞家, 而逃往順天云乎? 予嘗聞成廟朝, 豐川尉
              任光載一家, 亦有如此之變, 而推之於禁府, 豐川尉與一家僕隷皆竄逐。 其時待豐川尉甚隆厚, 而事勢不得不已故然矣。 況義貞不可與豐川之比, 而一家之內, 且有如此大變, 不治可乎? 若以情論之, 駙馬之失, 苟不至重, 予何不斟酌乎? 義貞所失, 其家門已盡知之, 外間之人, 必自然詳聞也。"
地名: 咸興 (咸鏡道, 首府/府)
年: 1547.0

○乙巳/上御朝講。 特進官鄭萬鍾曰: "臣頃在咸鏡道, 道內驛路, 日漸凋殘, 而平原、德山等驛奴婢, 投托於內需司者, 至於三十餘口, 其驛因此尤弊。 如不得還下投屬者, 則或量給其代, 或令該曹, 更爲分揀何如? 六鎭人物, 日漸稀罕者, 以其萬戶、僉使、守令輩, 或稱奴婢, 多率以來。 設關於磨天嶺, 如中原之山海關, 譏察出入, 則非但更無出來之路, 於彼人往來時, 亦知其難犯矣。 良宮屬,
                【咸興
                  太祖舊宅之基, 今爲本宮, 以良民別屬於宮者, 謂之良宮屬。 私奴婢背主者, 皆於此投托, 冒稱宮屬, 本主莫敢與本宮相爭, 至於被奪, 怨呼相聞。】
              祖宗朝則三百戶, 而有別差,
                【內需司遣其私屬一人, 稱 ‘委差’, 監護本宮, 三年而遞。】
              掌魚物進上之事。 中宗朝, 李長坤爲監司時, 啓而廢之, 至末年乃復立。 今則厥戶甚多, 民之投屬者寔繁, 軍士日少, 非細事也。 嗣服之初, 遠近拭目, 顒望聖治。 如此之事, 一皆革罷, 以充闕軍, 或定其各驛日守, 則夫豈偶然?"
地名: 咸興 (咸鏡道, 首府/府)
年: 1548.0

○憲府啓曰: "曩者因加德、天城兩鎭新設, 鳳山、龍仁及星、黃、廣、楊四州殘弊, 以各司奴婢, 移定爲奴婢, 以下三道各官奴婢, 代充其數。 同是吾民, 以此易彼, 非徒事體未便, 官奴移定之際, 京中富商, 外方豪猾之類, 或因交嫁, 或因族屬, 謀就歇役, 捧簡舞術, 富實者竝免官役, 貧殘者偏受其苦, 下三道各官, 因此而彫弊, 誠非細故。 各官奴婢移屬爲各司奴婢者, 請限十年前, 一切刷還本役, 以救各官彫殘之弊。 且咸興、平壤有監司之營, 北靑、寧邊有兵使之營, 營與本府, 各有奴婢, 營奴婢則其數甚多, 而只爲監司、兵使之私役, 府奴婢則其數甚少, 而監司、兵使、府官等支供及一應往來賓价、軍官、雜人饋餉等事, 獨當其苦。 故營奴婢, 日益富盛, 府奴婢日就彫殘。 均是一邑人物, 而分爲二途, 勞逸不均, 請罷營奴婢, 盡屬本府。" 答曰: "限十年前一切刷還, 則其中安業居生者, 不無騷擾之弊, 限三四年前刷還。 營奴婢, 其來已久, 今不可輕易處之。 收議大臣後, 當發落。"
地名: 咸興 (咸鏡道, 首府/府)
年: 1551.0

○壬申/王希傑書啓, 留中不下, 政院請下史官記之。
                【其書啓曰: "臣因北方人聞, 僧人普雨初與逆瑠之奴僧, 同居于安邊
                  黃龍寺草菴, 及乙巳八月, 逆瑠逃來, 使之穴處巖間, 尋聞國家大索, 懼其及也, 忽移釋王寺。 一日瑠奴持小簡來授普雨, 雨覽訖曰: ‘近無吉日。 汝則退去。’ 居數日, 普雨橐索無儲米, 遂貸于他僧, 而設齋。 如是者非一。 越七八日間, 瑠見獲, 乃避入咸興
                  白雲山云。 普雨旣知情藏匿, 又爲逆賊設齋祈祝, 則兇逆不道之事, 必無所不至。 臣雖道聽, 其包凶逞妖之狀, 所不忍聞, 故敢啓。 其時貸米之僧, 今尙在釋王寺, 而其寺住持, 亦詳知其事云。"】
              政院啓曰: "今見此書啓, 則釋王寺僧人, 亦有知者云。 請付有司推之。" 傳曰: "此必嫉普雨者, 欲陷害而爲此言也。 以道聽塗說之事推之, 則不無後弊。 決不可推也。" 三啓不允。
地名: 咸興 (咸鏡道, 首府/府)
年: 1592.0

○戊戌/上在平壤時, 賊遠來罷敝, 四境淸野, 擄掠無所得, 盛沙藁薦, 大積江邊, 以示於我有若積穀者然, 或馳馬江邊, 或向城放丸。 因懸書於江邊, 請和不已, 城中洶懼, 朝議或請幸江界, 或請幸咸興。 副提學沈忠謙與兩司, 各率僚屬, 日三請避于北道, 議遂定。 乃以李希得爲北道巡檢使, 使之先往措置行在諸事。 中殿將向咸興, 宮屬先出, 平壤軍民等作(難)
                〔亂〕
              , 以杖擊墜宮婢于馬下, 戶曹判書洪汝淳, 路遇亂兵, 被歐傷背, 扶曳而還。 街巷之間, 劍戟森羅, 皷噪震地, 皆願大駕勿得出城。 豊原府院君
              柳成龍, 前守守城之計, 與三司相爭, 至是與諸臣直入上前。 上佩弓箭, 散步中庭, 以待乘輿告駕, 見成龍等入, 上殿而坐, 成龍及承旨李&#x2554F;、奉敎奇自獻入侍。 成龍啓之曰: "賊有書, 將成和還去, 願上留此, 勿爲西幸。" 自獻曰: "若以爲自此西去, 則城池器械, 無及此之處, 不可去此云, 則誠然矣, 若以賊請和之書爲可信云, 則賊在東萊在尙州, 亦皆有書, 而漸漸深入, 是以書而欺我也。 其書則固不可信, 信此而爲不可去之計, 則似乎左矣。" 上顧自獻曰: "是言爲然。" 成龍告自獻曰: "雖然, 有信, 豈非可信乎?" 蓋是時, 時議以成龍之前日與倭通信爲非, 故自獻因成龍之言, 使勿言通倭之事也。 是日, 城中亂兵, 擾亂不止, 中殿竟不得發行。 觀察使宋言愼, 使其麾下, 斬倡亂者數人, 梟示警衆, 衆乃定。

○咸興生員陳大猷伏誅。
                【大猷叛國黨賊, 甘心婢膝, 先以兩女子妻倭酋及通事, 以固其根本, 又令其子桂壽, 日趨於僞監司, 以張其氣焰。 又令其妹夫朴以聖者, 伺候於外探, 問我軍聲息, 民情向背順逆。 而身自出入賊窟, 肆其諂媚, 自以爲得計, 諸倭稱之曰, 朝鮮令公。 倭奴等所怯掠諸處物貨人畜, 盡藏於其家, 搥牛斫鮮, 日與壻倭縱飮。 又遣倭差, 督納國穀海錯, 充積如山, 以爲官庫。 如有才能勇健人及有宿怨者, 則陰中其蠱, 盡數芟除。】
地名: 咸興 (咸鏡道, 首府/府)
年: 1596.0

○吏批啓曰: "北靑判官李成吉, 本府有奴婢五十餘名, 依法遞差, 成吉文武才兼, 且多幹能, 正合蘇殘起廢之地。 咸興新判官, 適爲遞差, 請李成吉, 依監司狀 啓, 咸興判官除授, 北靑判官, 以他人差出, 何如?" 傳曰: "依啓。"
地名: 咸興 (咸鏡道, 首府/府)
年: 1608.0

○備邊司以咸鏡監司張晩
              陳弊箚子, 回啓曰: "咸鏡爲道, (地連關東, 乃三國時新羅境。 鄭夢周
                《燕子樓記》可稽, 而聖德王巡狩之碑, 尙在黃草嶺, 事迹分明。 而或謂之句麗地, 無乃中葉以後, 陷入于句麗耶?) 地遠極北, 寒苦磽薄, 且與胡落, 只隔一帶水。 其資活之艱, 不可形言, 而常時與藩胡, 貿販魚鹽, 賴以糊口。 及今胡落盡空, 如貂鼠等物, 無從買換, 其遑遑困悴之狀, 日以益甚。 至於三、甲, 地勢高寒, 唯種瞿麰, 而時或七月降霜, 全未收穫, 民食之艱, 有逾於六鎭, 只以大山、長谷連亘數千里。 地誌所謂‘無一步平地’者, 誠非虛語也。 以此防禦, 稍歇於六鎭, 而以今事勢言之, 則地近老巢, 自虞芮、閭延之境, 潛出別害, 經擣咸興, 則眞關北腹心之憂。 其爲陰雨之慮, 有重北路, 故頃因監司狀啓, 依六鎭例, 尙衣院納貂鼠、狐皮、土豹皮, 亦爲半減, 軍民之蒙惠, 實多矣。 第念本道南北二道, 軍民凋耗, 已到十分地頭, 所謂‘等棄之地。’ 與其勢去之後, 竭力繕完, 豈若趁今寬其力役, 庶幾收拾民心, 以爲保障之計耶? 如係上供, 在下不敢擅便者, 恭俟斷自聖衷。 雖不得全減, 就其已半減中, 或寬其年限, 仍令監司親自監擇封進, 以革下人操縱之弊, 且除人情、作紙之費, 事屬便益。 且朝廷於三、甲, 另加優恤, 而邊帥、守令, 或不體朝廷至意, 佃獵、屯田、坐隊、免防種種之弊, 有難悉擧。 加以鞭箠殘酷, 或至隕命, 而兵民脅於威酷, 不敢赴愬於監司, 極爲痛憤。 貢物雖減, 而此等弊瘼, 猶存不祛, 則只是減削上供而已, 侵暴、割剝之患, 猶夫前也。 監司如或風聞得實, 則雖兵使亦爲參啓, 虞候及堂上守令、邊將以下, 依軍令, 或爲決罪, 或爲啓聞, 從輕重處置。 務令痛革痼弊, 得霑實惠, 毋令懇惻之辭, 徒爲虛文之歸, 軍民幸甚。 監兵營及各官規外徵納之物, 一切蠲除, 依張晩箚子, 施行爲當。 (北行營柴、馬草, 分定六鎭之弊, 果如箚中所陳, 以營下添防軍士及營奴僕隷及閒雜民丁, 刈取秋靑, 以爲禦冬之資。 且以鍾、 會之境營屬田結積草, 添補散給, 允爲便益。 行營支供、糧料, 以南各官田稅作米, 漕運北道者, 優爲磨鍊, 減會題給, 以紓六鎭官民之力, 亦合事宜。 其他鋪陳、支供等物各仵弊端, 亦令監司公同兵使, 酌議善處, 枚擧啓聞施行爲當。四鎭判官之設, 其意有在, 今不可猝革。 頃因事變, 加設虞候一員, 而每爲分防于慶、穩、鍾、會
                四鎭, 其爲供待之弊, 有甚於判官, 還爲減革, 似爲合宜, 亦與兵使商議啓聞爲當。 本道所謂‘內地’者, 如鏡、明、吉, 則瞭望、替戌緊於關西極邊。 而必有聲息, 則雖校生、品官, 亦爲徵發, 有若古之竭作以狩者, 民生之苦, 與六鎭無異。 端川以南各官, 正軍則入防三、甲, 保卒則添守北鎭, 雖公私賤, 亦不得免焉。 而濱海者困於海格, 居內者疲於刷馬, 無賴傍邑幇助之力, 恒懷人痡、馬瘏之怨, 流亡相繼, 田野抛荒, 極爲可慮。 南各官貢物中, 如祭享、御供外, 凡係各司所納, 竝許作米如向年之爲, 以補軍餉, 以實民役。 而限聲息稍定間, 永爲恒式事, 令該曹同本司酌議, 啓稟施行爲當。 各司下人及私主刁蹬需索之弊, 與夫折簡求請之謬習, 特令法司摘發糾劾, 痛加禁革。守令、邊將乃兵民司命, 而未免循常差擬, 果如箚子所論, 令吏兵曹勿論資級, 各別擇遣爲當。 我國兵力脆弱, 雖嚴飭邊將, 使之野戰, 而勢所難能, 所謂‘賊聚以來, 我分以守, 客攻有餘, 主守不足’者, 理勢誠然。 來則城守, 去則屯鍊, 允合機宜, 依此約束爲當。 大君房奴子, 同是內奴, 而獨免防守。 荒遠愚民未曉事體, 必懷獨賢之怨, 事體亦爲苟且, 還收前命, 與內奴一樣防戌爲當。 訓養兵將, 亦及他道, 慮事之周, 無所不用其極矣。 枚擧箚辭, 行會各道, 預爲申嚴, 當其徵納, 毋致有悔。 本道閫帥, 每乏激賞之物, 使長征塞上之卒, 不得胥悅。 朝廷之摠司貯綿布二十五同, 下送六鎭, 三、甲及山堡城內居土兵, 一體試射分給。騎兵之用, 江邊最緊, 而戰馬凋耗, 能騎射者, 未免步戰。 議于司僕提調, 則‘濟州上送馬帖子餘在之數, 六十餘疋’云。 以三十疋, 送于北道, 以三十疋, 送于平安道, 監兵使巡行時, 試閱騎、射, 成才而無戰馬者俵給後, 小名啓聞爲宜。 一箚所陳各項條件, 俱是識務之論, 本司反覆詳査, 逐一擧行。 只念近年以來, 仍北鄙防守, 內地各道軍民行齎居送之費, 出身精兵怨苦之狀, 亦甚可慮, 而推刷一事, 尤爲郡邑騷擾無窮之弊。 關北雖豐沛之鄕, 而譬則四肢也, 下三道、畿甸則國家之腹心也。 每剜心頭之肉, 以醫末疾, 年年遠戌之憂, 亦非細慮。 本官亦宜以某道之民、天下之民, 毋分所履, 如添防之數、糧餉之運, 劑量輕重而行之, 亦是重臣爲國籌邊之遠謀也。以此事意, 本道南北兵使處及各道各兵使處, 竝爲行移何如?)" 傳曰: "允。 皮物年限更寬之事, 以十年爲之。 凡民弊蠲革者, 着實擧行, 赤子得蒙一分之惠事, 申諭于本道監司。"
地名: 咸興 (咸鏡道, 首府/府)
年: 1616.0

○丙辰三月初一日
              朔辛未備邊司啓曰: "安邊府使李時發, 則自前歷試西北重任, 備諳邊事, 定平府使沈彦明, 亦稍解武事, 雖非武官, 可以堪任。 此兩官則姑勿遞易。 咸興判官、北靑判官、鏡城判官此三邑, 以武弁中有勇略才兼字牧之人, 十分擇差以送爲當。 且韓訒以判官被論, 纔經一二年, 曾無履歷, 驟陞甲山府使。 家居有刃殺奴僕之事, 年少顚妄殘忍之人, 不可授以關防之任, 使僻遠重地, 入於其手, 任其殘虐。 竝爲遞差, 極擇差送似當。 敢啓。" 傳曰: "三邑判官, 姑勿遞, 更觀賊情處置。 韓訒仍授責效。"